Úradný vestník 320 E , 15/12/2005 S. 0257 - 0259



P6_TA(2005)0076 Situácia v Libanone Uznesenie Európskeho parlamentu o situácii v Libanone Európsky parlament, - so zreteľom na svoje uznesenie zo 16. januára 2003 o uzavretí dohody o pridružení s Libanonskou republikou [1], - so zreteľom na svoje predchádzajúce uznesenia o európsko-stredomorskom partnerstve a najmä na uznesenie z 23. februára 2005 [2], - so zreteľom na rezolúciu Bezpečnostnej rady OSN 1559 z 2. septembra 2004 o Libanone, - so zreteľom na vyhlásenie predsedu Bezpečnostnej rady OSN z 15. februára 2005 týkajúce sa Libanonu, - so zreteľom na závery Rady z 21. februára 2005 o mierovom procese na Blízkom východe, - so zreteľom na svoje uznesenie z 20. novembra 2003 o rozšírenej Európe - susedstvo: nový rámec pre vzťahy so susednými krajinami na východe a na juhu [3], - so zreteľom na svoje uznesenie z 12. februára 2004 o iniciatíve zameranej na poskytnutie nového impulzu akciám EÚ v oblasti ľudských práv a demokratizácie, v spolupráci so stredomorskými partnermi [4], - so zreteľom na článok 103 ods. 4 rokovacieho poriadku, A. hlboko šokovaný atentátom spáchaným v Bejrúte 14. februára 2005, ktorý pripravil o život bývalého libanonského premiéra Rafika Haririho a iných nevinných civilistov, B. keďže Rafik Hariri bol jedným z najvplyvnejších politikov a jedným z tých, ktorí sa najviac zasadzovali o zmierovací proces v Libanone a silne podporovali stiahnutie zahraničných vojsk zo svojej krajiny, C. keďže Libanon je krajina so silnými historickými, kultúrnymi a ekonomickými väzbami na Európu, a je dôležitým partnerom Európskej únie na Blízkom východe a zúčastňuje sa na európskej susedskej politike, a keďže táto tragédia je porušením demokratických princípov, ktoré si váži Libanon aj Európska únia, D. povzbudený rozsahom verejných mierových a demokratických demonštrácií v posledných dňoch a vysokým stupňom národnej jednoty medzi ľuďmi rôzneho politického a náboženského presvedčenia v krajine, ktorý tak odrážajú, E. vítajúc to, že generálny tajomník OSN Kofi Annan rozhodol o vyslaní vyšetrovacej misie poverenej objasnením "okolností, príčin a dôsledkov" smrti bývalého libanonského premiéra Rafika Haririho, F. keďže 28. februára 2005 podal libanonský premiér Omar Karami demisiu, v dôsledku rokovania parlamentu o vyslovení nedôvery vláde, ktoré podporila opozícia, a tlaku verejnosti vyvinutom prostredníctvom demonštrácií organizovaných opozíciou žiadajúcim stiahnutie sýrskych jednotiek, G. keďže parlamentné voľby v Libanone sú naplánované na máj 2005 a so zreteľom na vôľu libanonského ľudu rozhodnúť o svojej politickej budúcnosti, H. so zreteľom na rozhodnutie prezidentov Sýrie a Libanonu oznámiť stiahnutie sýrskych jednotiek až po východné údolie Bekaa do konca marca, aj napriek tomu, že medzinárodné spoločenstvo žiadalo o úplné a okamžité stiahnutie z Libanonu, I. keďže obnovenie rokovaní medzi izraelskou vládou a palestínskymi orgánmi ukázalo, že zaangažovanosť Sýrie a Libanonu do procesu zameraného na úplné a trvalé vyriešenie konfliktu na Blízkom východe je ešte súrnejšie, J. zdôrazňujúc, že budúci podpis dohody o pridružení s Európskou úniou zaviaže Sýriu k politickému dialógu založenému na podpore demokracie, ľudských práv a právneho štátu a k dodržiavaniu medzinárodného práva, K. zdôrazňujúc potrebu zabrániť tomu, aby v Libanone nastalo ďalšie obdobie nepokojov, podporiť a upevniť jeho ohrozené krehké demokratické inštitúcie, ako aj pokračovať v procese rekonštrukcie, L. zdôrazňujúc úlohu, ktorú môže hrať úplne demokratický a zvrchovaný Libanon v rozvoji Európsko-stredomorského partnerstva a v rámci európskej susedskej politiky, 1. dôrazne odsudzuje bombový atentát spáchaný v Bejrúte dňa 14. februára 2005, ktorý zapríčinil smrť bývalého libanonského premiéra Rafika Haririho a iných nevinných civilistov, vyslovuje zhrozenie a pohoršenie nad týmto barbarským činom a vyjadruje úprimnú sústrasť rodine pána Haririho a rodinám ďalších obetí; 2. žiada, v súlade s vyhlásením predsedu Bezpečnostnej rady OSN z 15. februára 2005, aby sa vyvinulo všetko úsilie na objasnenie príčin, okolností a dôsledkov tohto atentátu; vyzýva libanonské úrady, aby naďalej spolupracovali s vyšetrovacou misiou OSN; 3. verí, že tento zločin nespochybní volebný proces v Libanone a zdôrazňuje dôležitosť slobodných, demokratických a transparentných parlamentných volieb v tejto krajine; opätovne žiada o zváženie vyslania pozorovateľskej misie Európskej únie na účely monitorovania parlamentných volieb v Libanone a vyzýva Komisiu, aby v súvislosti s tým prijala všetky potrebné opatrenia; 4. vyzýva Komisiu, aby začala okamžitú spoluprácu a podporila občiansku spoločnosť a nezávislé mimovládne organizácie za pomoci programu MEDA a európskej iniciatívy pre demokraciu a ľudské práva; 5. dôrazne žiada Komisiu, aby ukončila akčný plán pre Libanon, ktorý by mal obsiahnuť všetky záležitosti spojené s politickou stabilitou krajiny, upevnením jej demokratických inštitúcií a urýchlením procesu rekonštrukcie; 6. s nadšením víta pozitívny vývoj na Blízkom východe za posledné týždne, vrátane obnovenia rokovaní medzi Izraelom a Palestínou a vyzýva Sýriu, aby netolerovala žiadnu formu terorizmu, vrátane podpory činnosti Hizballáhu a iných ozbrojených skupín; 7. domnieva sa, že existujú nezvratné dôkazy o teroristickej činnosti na strane Hizballáhu a Rada by mala prijať všetky opatrenia potrebné na ich obmedzenie; 8. na tento účel považuje za dôležité obnovenie priameho dialógu medzi Sýriou a Izraelom na zabezpečenie mieru a bezpečnosti, zvrchovanosti a integrity týchto krajín, v súlade s rezolúciami Bezpečnostnej rady OSN; 9. vyzýva Sýriu na úplnú spoluprácu s Európskou úniou v rámci európskej susedskej politiky na účel zabezpečenia mieru a stability v tejto oblasti; pripomína dôležitosť vykonania rezolúcie 1559, ktorá potvrdzuje podporu medzinárodného spoločenstva územnej integrite, zvrchovanosti a nezávislosti Libanonu; vyzýva Sýriu, aby sa vyhla akémukoľvek zásahu do vnútorných záležitostí Libanonu; berie na vedomie rozhodnutie o stiahnutí sýrskych jednotiek do konca marca, žiada však o úplné stiahnutie sýrskych jednotiek a jej tajných služieb z Libanonu, ako je uvedené v rezolúciách Bezpečnostnej rady OSN; domnieva sa, že uzavretie asociačnej dohody so Sýriou a ďalší vývoj európskej susedskej politiky s touto krajinou bude možný iba na základe jasných záväzkov Sýrie v tomto smere; 10. poveruje svojho predsedu, aby toto uznesenie postúpil Rade a Komisii a libanonskej vláde a parlamentu. [1] Ú. v. EÚ C 38 E, 12.2.2004, s. 307. [2] Prijaté texty, P6_TA(2005)0046. [3] Ú. v. EÚ C 87 E, 7.4.2004, s. 506. [4] Ú. v. EÚ C 97 E, 22.4.2004, s. 656. --------------------------------------------------